
Градска управа града Крушевца 
СМЕРНИЦЕ 
ЗА ПОДНОСИОЦЕ ПРЕДЛОГА ПРОГРАМА/ПРОЈЕКТА
НА КОНКУРС ЗА ФИНАНСИРАЊЕ И СУФИНАНСИРАЊЕ

ПРОГРАМА/ПРОЈЕКАТА ОД ЈАВНОГ ИНТЕРЕСА У ОБЛАСТИ ИМПЛЕМЕНТАЦИЈЕ 

ЛОКАЛНОГ АКЦИОНОГ ПЛАНА ЗА МЛАДЕ ГРАДА КРУШЕВЦА ЗА 2025.годину
1.УВОД
Скупштина града Крушевца је 25.12.2019. године усвојила Локални акциони план за младе града Крушевца, за период 2020–2025. године, у циљу континуираног обезбеђивања услова за квалитетнији и садржајнији живот младих нашег града. Локални акциони план за младе је заснован на кључним принципима и садржи основне компоненте Националне стратегије за младе Републике Србије
Локални акциони план за младе града Крушевца има седам приоритетних области:

· Образовање младих
· Запошљавање младих
· Здравље младих
· Безбедност младих
· Култура, спорт и слободно време младих
· Информисање и мобилност младих
· Активизам и волонтеризам младих
· Очување и заштита животне средине
Локални акциони план за младе је стратешки документ усвојен ради системске и дугорочне бриге града о младима града Крушевца узраста од 15 до 30 година, без обзира на пол, социјални статус, национално, верско или политичко опредељење, здравствено стање, интересовање. 
Локални акциони план за младе града Крушевца можете погледати и преузети на сајту града Крушевца https://krusevac.ls.gov.rs 
Финансијска средства за пројекте по овом Конкурсу обезбеђена су буџетом града Крушевца за 2025. годину Економска, позиција 160, класификација конта 481941 - дотације осталим удружењима грађана (расписивање конкурса за удружења грађана – имплементација локалног акционог плана за младе 2025. годину), у износу од 2.300.000,00 динара. Савет задржава право да не расподели сва планирана финансијска средства буџетом града Крушевца за 2025. годину, уколико пројекти не задовоље минимум неопходних услова, и распише нови Конкурс.
2. ПРАВИЛА КОНКУРСА

Ова упутства представљају правила за подношење, селекцију и спровођење пројеката који се финансирају у оквиру овог дела конкурса. У овом поглављу налазе се инструкције везане за следеће групе критеријума:
· Тип организације која може да се пријави за доделу средстава,

· Партнерство и критеријуми које се односе на партнере,

· Садржај пројекта за који се могу доделити средства,

· Врсте трошкова који се могу укључити у буџет пројекта                                                                                                                                                                                                                                                                                                                                                                                                                  
2.1. Критеријуми за подносиоца пријаве: ко може да конкурише?
На конкурс се могу пријавити удружења грађана чије је седиште или огранак регистровано на територији града Крушевца, обављају делатност на територији града Крушевца испуњавају основна и допунска мерила и критеријуме чији пројекти доприносе реализацији ЛАП-а за младе.
Приоритет ће имати пројекти удружења грађана  са територије града Крушевца који документују:

1. да могу да демонстрирају капацитете за вођење пројеката за младе кроз адекватне референце;

2. да могу да обезбеде кроз реализацију пројектних активности јасно мерљиве резултате у односу на предложене трошкове који су дефинисани у Смерницама Конкурса;
Подносиоцима предлога пројекта неће се додељивати средства у следећим околностима:

· уколико су под банкротом или стечајем/ликвидацијом,

· да нема блокаду пословног рачуна у тренутку у тренутку закључења уговора о реализацији пројекта и пребацивања Уплате) буџетских средстава на наменски рачун 

· уколико су криви за непрофесионално понашање које може да се докаже, које је установљено на основу података града Крушевца  из претходне сарадње,

· уколико нису испунили уговорне обавезе везане за пројекте финансиране од стране града Крушевца на основу конкурса расписаних током ранијих година

као и уколико се током трајања Конкурса установи:

· да подносилац подлеже сукобу интереса - под сукобом интереса подразумева се постојање приватног интереса подносиоца који утиче или може утицати на вршење његове функције у пројекту, као и постојање јавне функције подносиоца пријаве која утиче или може утицати на његову функцију у пројекту, на саму пријаву односно пројекат,

·  да је у оквиру поднете документације погрешно тумачио или поднео криве информације, које је Савет за праћење  и спровођење ЛАП-а за младе града Крушевца тражио као услов за учествовање у Конкурсу за подношење пројеката, или није обезбедио тражене информације;

· да је покушао да дође до поверљивих информација или да утиче на Савет за праћење и спровођење ЛАП–а за младе града Крушевца, одабира пројеката овог или претходних конкурса за подношење предлога пројеката.

2.2. Партнерство и критеријуми који се односе на партнере
Подносиоци пријава могу да делују у сарадњи са партнерским организацијама, према следећим наводима. 

Партнери подносиоца пријаве учествују у писању и реализацији програма/пројекта, и за њихове трошкове важе исти критеријуми као и за трошкове које ће направити корисник средстава. Због тога они морају да задовоље критеријуме који важе за подносиоце пријава и да имају потписану и оверену изјаву партнера, као и дефинисану структуру партнерства (Прилог број 1. Структура партнерства;. Изјава партнера пројекта). 

Подносилац пријаве се појављује као водећа организација и, уколико буде одабран, као уговорна страна («Корисник»). 

Партнери на реализацији пројеката могу бити: удружења грађана као и организације које припадају јавном сектору. 
Канцеларија за младе град Крушевца, привредна друштва, предузетници, агенције и друге организације које не припадају јавном сектору не могу бити партнери на реализацији програма/пројеката.
2.3. Критеријуми у вези са садржајем програма/пројеката за које се може поднети пријава
Садржај програма/пројекта мора бити у складу са циљевима Конкурса наведеним у Уводу, а у складу са активностима и надлежностима које су дефинисане у оквиру Локалног акционог плана за младе града Крушевца.
Очекује се да сви програми/пројекти буду видљиви у јавности како би се омогућила већа информисаност и укљученост младих.
Приоритет ће имати програми/пројекти који:
· активно укључују већи број младих, а нарочито младе који до сада нису били обухваћени претходним програмима/пројектима
· предност ће имати програми/пројекти код којих су на минимум сведени административно-технички трошкови који се односе на људске ресурсе, путне трошкове, и оперативне трошкове.

Неопходно је да програми/пројекти буду техничко-финансијски спроводљиви, као и да имају јасно приказану логику односа квалитета програма/пројекта кроз дефинисане активности, претпостављене циљеве пројекта, квалитета индикатора и висине трошкова.
Максимално трајање пројекта је до 10.12.2025. године.
Подносилац пријаве може да поднесе 1 предлог програма/пројекта на конкурс из једне области, а може да конкурише у више области. 

Напомена: Организација која конкурише за програме/пројекте из више области, доставља обавезну пратећу документацију само у једном примерку у једном пројекту, а у свим осталим напомену у ком се пројекту налази тражена документација.

Модификације предлога пројекта 

Након истека рока за доставу предлога програма/пројекта, а пре доношења коначне одлуке о финансирању, Савет може подносиоцу пријаве (предлога пројекта) сугерисати да изврши одређене модификације предлога пројекта, у смислу буџета и у смислу активности планираних у пројекту. Подносилац предлога пројекта има право да прихвати или одбије сугестије. 
2.4. Критеријуми везани за трошкове који се могу укључити у буџет
Само се “прихватљиви трошкови” могу узети у обзир за пројектна средства. Финансијски план је стога и процена трошкова и горња граница “прихватљивих трошкова”. Истовремено, приликом дефинисања Финансијског плана треба имати у виду и планиране резултате, обзиром да ће се приликом евалуације вредновати однос између тражених средстава и планираних резултата. 
У интересу сваког подносиоца пријаве  је да обезбеди реалан Финансијски план са што повољнијим ценама.
Прихватљиви трошкови
Сходно правилима овог Конкурса, да би били прихватљиви, трошкови морају да:

· буду неопходни за реализацију  програма/пројекта;

· буду стварни трошкови корисника програма/пројекта током периода реализације програма/пројекта;

· током реализације програма/пројекта буду евидентирани у обрачунима или пореским документима корисника, буду препознатљиви и проверљиви, и подржани оригиналном документацијом на основу чијих оверених копија се правдају, као и да по завршетку програма/пројекта доставе попуњен извештај о реализацији програма/пројекта.
У складу са наведеним условима и уз поштовање процедура за доделу уговора, прихватљиви трошкови укључују:
· Трошкове  набавке услуга, који одговарају тржишним ценама,

· Трошкови угоститељских услуга (које за организацију активности подразумевају послужење кафе, воде, чаја, сока, сендвича),

· Трошкове потрошног материјала потребног за реализацију пројекта,

· Остале трошкове који директно произилазе из предложених активности: информисање, оглашавање, штампање, трошкове организације округлих столова и сл., евалуација пројекта, укључујући трошкове финансијских услуга (банкарских провизија),

· Трошкове путовања у земљи за особе које учествују у пројекту,

· Трошкови ПДВ-а.

Неприхватљиви трошкови - следећи трошкови се неће покривати из финансијског плана програма/пројекта:

· покривање губитака или дуговања;

· пристигле пасивне камате;

· куповина земље или зграда или реновирање просторија;

· ставке које се већ финансирају из других пројеката;
· индивидуалне стипендије за студирање или обуку;
· куповина возила и сл;

· ретроактивно финансирање програма/пројеката који се тренутно спроводе или чије је извођење окончано

3. КАКО СЕ ПРИЈАВИТИ И ПО КОЈОЈ ПРОЦЕДУРИ
3.1.Пријављивање предлога програма/пројеката: основна и обавезна пратећа документација

Конкурсна документација може се преузети  на званичној интернет презентацији Града Крушевца на адреси https://krusevac.ls.gov.rs  
Основна документација  
· Образац број 1. – Пријава на Конкурс за финансирање и суфинансирање програма/пројеката од јавног интереса у области имплементације Локалног акционог плана за младе града Крушевца за 2025. годину 
· Образац број 2. – Наративни буџет Конкурса за финансирање и суфинансирање програма/пројеката од јавног интереса у области имплементације Локалног акционог плана за младе града Крушевца за 2025. годину 
· Образац број 3. – Изјава о прихватању обавеза потписника / корисника финансијских средстава града Крушевца; 
· Прилог број 1. – Листа партнера; 

·    Прилог број 2. – Биографије предложеног пројектног тима и тренера
Обавезна пратећа документација
· Копија Статута подносиоца пријаве,
· Копија акта о регистрацији подносиоца пријаве

· Копија акта о регистрацији формалних партнера (важи само уколико су партнери удружења грађана),

· Копија Статута формалних партнера (важи само уколико су партнери удружења грађана),

· Уколико пројекти садрже обуке, радионице, тренинге, предавања, семинаре 
или сличне активности неопходно је да се достави детаљан програм са дефинисаним темама, процесом и предавачима  
· Копија завршног рачуна организације за 2023. годину (за 2024. год. достављају пре потписивања уговора уколико пројекат буде одобрен и уколико удружења грађана  имају потврду од АПР-а о прихваћеном завршном рачуну за 2024. год ) 
· Организације које су основане током 2024. године нису у обавези да доставе завршни рачун
· Ступањем на снагу Закона о изменама и допунама Закона о привредним друштвима („Сл. гласник РС", бр. 36/2011, 99/2011, 83/2014 – др. закон, 5/2015, 44/2018 и 95/2018) укинута је обавеза коришћења печата за привредне субјекте.
Потребно је доставити:

- 1 штампани оригинал основне документације која је потписана и оверена печатом (на местима која су за то предвиђена) и 2 штампане копије пријаве са пратећом документацијом, као и ЦД са пријавом и свим прилозима.  
- на е-маил   kzmkrusevac@krusevac.rs  доставити образац  бр. 1 и образац бр. 2 
Подносиоци пријава морају се стриктно придржавати пријавних формата (фонт Time New Roman, величина 12, ћирилично писмо) и попунити све стране према назначеном редоследу. Подносиоци пријава своје предлоге пројеката попуњавају на српском језику. Пријавне формуларе треба попунити јасно и прецизно, како би пријаве могле да се процене на најбољи могући начин . 
Пријаве у којима је Основна документација написана руком или писаћом машином неће се сматрати важећом.
3.2. Где и како послати предлоге програма/пројеката
Комплетна пријава (обрасци предлога пројекта заједно са пратећом документацијом и ЦД) се доставља у једној запечаћеној пошиљци, заштићеној од оштећења која могу настати у транспорту. Обавезно раздвојте унутар пошиљке засебно оригиналну пријаву предлога пројекта од копија. Предлог истог програма/пројекта чија је пријава послата у више коверата, тј. пакета, сматраће се да није испунио формалне услове и неће бити узет у обзир. 

Пријава се шаље поштом или лично на доле назначену адресу: 

Град Крушевац
Градска управа града Крушевца – Савет за праћење и спровођење Локалног акционог плана за младе града Крушевца
Газиместанска бр.1
37000 Крушевац

Писарница канцеларија 31
Пријаве послате на било који други начин (нпр. факсом или електронском поштом) или испоручене на другу адресу неће бити узете у разматрање.
Предња страна коверте мора садржати податке :
П Р И Ј А В А
на Kонкурс за финансирање и суфинансирање програма/пројеката од јавног интереса у области имплементације Локалног акционог плана за младе града Крушевца за 2025. годину.
	Име подносиоца пријаве 

	Адреса подносиоца пројаве 

НЕ ОТВАРАТИ ПРЕ ЗАВРШЕТКА КОНКУРСА
Подносиоци пријаве могу проверити да ли је пријава комплетна, тако што ће је упоредити са листом за проверу која се налази у Обрасцу број 1.
3.3 Крајњи рок за пријем пријава
Крајњи рок за подношење пријава је  30  дана од објављивања Конкурса. Благовременом доставом сматра се препоручена пошиљка предата пошти најкасније до истека последњег дана утврђеног за предају конкурсне документације (печат поште) , без обзира на датум приспећа у Градској Управи града Крушевца.
3.4. Додатне информације
За сва питања у вези са процедурама за пријављивање на конкурс заинтересовани се могу обратити путем електронске поште на е-маил: kzmkrusevac@krusevac.rs  или путем телефона на број 037/440-099.
3.5. Обавештење о одлуци о додели средстава
Сви кандидати ће писменим путем бити обавештени о резултатима Конкурса и на веб сајту града https://krusevac.ls.gov.rs
Одлука да се одбију или не одобре средства ће бити заснована на следећим основама:
· пријава је послата након крајњег рока;

· пријава није била комплетна или није била у складу са наведеним административним условима;
· подносилац пријаве или његов/и партнер/и не испуњава/ју критеријуме везане за статус подносиоца пријаве;

· предлог пројекта не испуњава формалне критеријуме (нпр. активности предложене пројектом нису у оквиру приоритета Конкурса;
· предлог пројекта није био довољно релевантан или финансијски и оперативни капацитети подносиоца пријаве нису били довољни, или су други предлози пројеката сматрани супериорнијим у овом погледу;

· предлог пројекта је сматран технички и финансијски недовољним у односу на одабране предлоге пројекта;

· одлука о одбијању пријаве или о неодобравању средстава је коначна.

Пре него што пошаљете своју пријаву, молимо Вас да проверите да ли је пријава комплетна.

4. ПРОЦЕНА И ОДАБИР ПРИЈАВА
Савет за праћење  и спровођење ЛАП-а за младе на територији града Крушевца, који је   Решењем именовало Градско веће града Крушевца, разматра пријаве и у складу са условима Конкурса, сачињава листу вредновања и рангирања пријављених програма у року од 60 дана од истека рока за подношење пријава. Листа се објављује на званичној интернет страни https://krusevac.ls.gov.rs .

Учесници конкурса имају право увида у поднете пријаве и приложену документацију у року од три радна дана од дана објављивања листе и имају право приговора у року од осам дана од дана њеног објављивања. Приговор се подноси Савету за праћење и спровођење Локалног акционог плана за младе града Крушевца.

Одлуку о приговору, која мора бити образложена, Савет за праћење и спровођење Локалног акционог плана за младе града Крушевца доноси у року од 15 дана од дана његовог пријема.
Савет  води записник и доноси Предлог Одлуке о избору програма/пројекта који ће се финансирају или суфинансирају из буџета града, и исти доставља Градском већу града Крушевца ради доношења Одлуке о финансирању и суфинансирању програма/пројекта из буџета града Крушевца у текућој години.

.
Сви пристигли предлози програма/пројеката ће бити процењени у складу са следећим критеријумима: 
(1) Административна провера 
· Провера да је пријава комплетна, односно да ли је поднета целокупна документација у складу са листом за проверу. 

· Провера да ли подносилац пријаве, партнери и пројекат задовољавају критеријуме постављене у општим смерницама 

(2) Процена квалитета предлога пројекта и финансијска процена 
Процена квалитета предлога пројекта, укључујући предложени финансијски план пројекта, биће спроведена у складу са критеријумима: 
· Финансијски и оперативни капацитет; 

· Релевантност; 

· Методологија; 

· Одрживост пројекта; 

· Буџет и рационалност трошкова; 
· Бодовна листа 
Са подносиоцима предлога програма/пројеката чији програми/пројекти буду одабрани за финансирање у 2025. години начелник Градске управе града Крушевца  потписаће Уговор о финансирању којим ће се детаљно дефинисати права и обавезе уговорних страна.
Носиоци одобрених програма/пројеката, у поступку реализације истих, дужни су да примењују Закон о јавним набавкама.

Фебруар  2025.

